**Monografia *„Constituția la răscruce de milenii”* - lucrare științifică de referință în dreptul constituțional**

Pentru majoritatea colegilor din domeniul dreptului (pentru mine personal - unul dintre profesorii preferați în anii de studii la Academia de Poliție „Ștefan cel Mare”), domnul membru corespondent prof. Ion Guceac a fost și rămâne a fi un exemplu demn de urmat al erudiției, abnegației și perseverenței, care l-au adus la notorietatea recunoscută atât în Republica Moldova, cât și dincolo de Prut și Nistru.

Apariția recentă a ediției a II revăzute și adăugite a monografiei „Constituția la răscruce de milenii” la Editura Academiei Române și la Editura Istros a Muzeului Brăilei „Carol I”, prima din cadrul proiectului „Basarabica”, este o dovadă în plus a recunoașterii de către somitățile din domeniul dreptului din România a „valorii culturale şi ştiinţifice notabile” și calificării ediției printre contribuțiile (…) „celor mai reprezentativi erudiți de la răsărit de Prut”[[1]](#footnote-1).

Achiesăm la opinia prof. Ion Dogaru și considerăm că autorul ne propune în această ediție o abordare inedită, în triplu aspect: în capitolele I-V a teoriei constituției și a dimensiunii constituționalismului contemporan (capitolul VI); în capitolele VII-IX – originii și evoluției constituționalismului pe teritoriul care aparține actualmente Republicii Moldova; în capitolul X –expunerea succintă a dezvoltării constituționale a statelor lumii în dependență de forma de guvernământ.

Ne vom referi doar la compartimentele monografiei care, în viziunea noastră, sunt consacrate unor probleme arzătoare ale constituționalismului autohton și provoacă la discuții între specialiștii din domeniul dreptului.

În capitolul I, la finele compartimentului „Rădăcinile istorice şi politice ale constituției” autorul conchide: „Geneza şi dezvoltarea ei sunt determinate de câțiva factori, dintre care, după opinia noastră, cei mai importanți au fost: ordinea de drept în democrația antică; concepția dreptului natural; ideea suveranității poporului; valorile religioase; declarațiile politice începând din secolul al XVIII-lea”. Apoi într-o manieră elegantă descrie laconic esența factorilor enunțați.

În contextul jurisprudenței recente a Curții Constituționale a Republicii Moldova, deosebit de actuale și importante pentru interpretarea corectă a normelor Constituției Republicii Moldova sunt compartimentele: 2.1.2. „Interpretarea constituției”, 3.2. „Realizarea constituției” și 3.3. „Procedura de revizuire şi abrogare a constituției”.

Prof. Ion Guceac subliniază că „Interpretarea normelor constituției trebuie să se încadreze în anumite limite: inadmisibilitatea creării unor noi norme constituționale prin interpretare. Subiectul interpretării nu are dreptul să adopte decizii care conțin dispoziții neprevăzute de constituția în vigoare sau nu rezultă expres din articolele ei. La interpretarea normelor constituționale trebuie să fie utilizate în complex atât tendințele statice cât şi cele dinamice ale practicii interpretării; subiectul interpretării normelor constituției nu este abilitat să verifice compatibilitatea unor norme constituționale cu altele, de aceea rezultatul interpretării normelor constituționale nu poate fi recunoașterea ei ca nevalabilă, întrucât acest fapt ar contrazice însăși natura juridică a interpretării; inadmisibilitatea adoptării deciziilor care prin intermediul interpretării prevăd posibilitatea modificării constituției într-un mod simplificat”[[2]](#footnote-2).

În opinia noastră, posibil că aici autorul putea: lua atitudine față de jurisprudența recentă a Curții Constituționale: modificarea unor norme constituționale, „sugerarea” republicării Constituției[[3]](#footnote-3) și adoptarea simplificată de către Parlament a Codului electoral[[4]](#footnote-4) și examina Legea pentru modificarea şi completarea Constituției Republicii Moldova nr. 256 din 25.11.2016 de modificare a Constituției și actualiza legile organice enunțate la paginile 143-144.

În continuare autorul explică cuprinzător esența *realizării constituției* - activitatea subiecților de drept constituțional în conformitate cu prescripțiile normelor juridice în scopul executării lor exacte şi eficiente și *formelor de realizare a constituției*: respectarea, îndeplinirea, aplicarea.

În capitolul 4 autorul vine cu concluzii relevante ce țin de esența, particularitățile și corelația noțiunilor constituției în sens material și formal: „ (…) *în sens material înţelegem o totalitate de reguli care legitimează, instituționalizează şi asigură realizarea puterii publice, fiind înscrise sau chiar nefiind înscrise într-un act normativ.* Important este ca aceste reguli să poarte un caracter constituțional, indiferent în ce act normativ sunt cuprinse”[[5]](#footnote-5) și „orice normă a constituției formale trebuie să joace un rol regulatoriu sau, cel puțin, să fie un reper în dezvoltarea statului: dacă norma este inclusă în constituție, ea necesită activitatea organelor şi instituțiilor respective în vederea implementării acesteia”[[6]](#footnote-6).

În capitolul VI autorul aduce claritate în înțelegerea esenței constituționalismului: „constituționalismul este mai mult decât o ideologie, (…) reprezintă, întâi de toate, însuși faptul că societatea respectivă dispune de constituție (scrisă ori nescrisă) şi că aceasta influențează activ viața politică a statului, supremația şi rolul determinant al constituției ca lege fundamentală în cadrul dreptului obiectiv în vigoare, intermedierea relațiilor politice de către normele de drept constituțional, reglementarea constituțională a orânduirii de stat şi a regimului politic, consacrarea constituțională a drepturilor şi libertăților fundamentale ale omului, caracterul normativ al relațiilor dintre individ şi stat” și principiilor acestui fenomen politico-juridic: „exercitarea suveranității naționale prin intermediul organelor reprezentative constituite în baza votului universal, egal, direct, secret şi liber exprimat, supremația legii, separația puterilor”[[7]](#footnote-7).

Compartimentul 8.5. „Bazele constituționale ale creației ştiinţifice şi artistice” este dedicat problemelor consacrării constituționale și doctrinare a libertății creației științifice. Autorul vine cu concluzia că deși conform art. 33 din Constituția Republicii Moldova statul garantează libertatea creației artistice şi ştiinţifice și acestea pot fi restricționate doar potrivit dispozițiilor art. 54 din Constituție[[8]](#footnote-8). Dezvoltând ideea autorului, putem deduce că statul nu poate emite legi care ar restricționa investigațiile științifice, inclusiv și prin micșorarea sau excluderea finanțării din bugetul de stat a instituțiilor publice create în acest scop, dacă activitatea acestora nu cade sub incidența art. 54 din Constituția Republicii Moldova.

Considerăm că ediția a II revăzută și adăugită a monografiei „Constituția la răscruce de milenii”, cu completările ce ţin de evoluţia constituţională, în raport de realităţile constituţionale europene actuale, reprezintă până acum unica lucrare științifică de referință din Republica Moldova în teoria constituției și a constituționalismului. În acest context o recomandăm studenţilor facultăților de drept, precum şi teoreticienilor şi practicienilor din domeniul dreptului.

**Director al Centrului Cercetări Juridice din cadrul**

**Institutului de Cercetări Științifice și Politice al AȘM**

**prof. cercet., dr.hab. Victor Balmuș**

1. Guceac I. Constituția la răscruce de milenii. Ediția a II-a, revăzută și adăugită, Bucureşti: Editura Academiei Române; Brăila: Editura Istros a Muzeului Brăilei „Carol I”, 2016, p. 17. [↑](#footnote-ref-1)
2. *Ibidem*, p. 108-109. [↑](#footnote-ref-2)
3. Hotărârea Curții Constituționale a Republicii Moldova nr.7 din 04.03.2016 privind controlul constituționalității unor prevederi ale Legii nr.1115-XIV din 5 iulie 2000 cu privire la modificarea şi completarea Constituției Republicii Moldova (modul de alegere a Președintelui). În: Monitorul Oficial al Republicii Moldova nr.59-67/10 din 18.03.2016 [↑](#footnote-ref-3)
4. Codul electoral nr. 1381 din 21.11.97. În: Monitorul Oficial al Republicii Moldova nr.277-287/585 din 26.08.2016 [↑](#footnote-ref-4)
5. Guceac I. *Op. cit*., p. 172. [↑](#footnote-ref-5)
6. *Ibidem*, p. 176 [↑](#footnote-ref-6)
7. *Ibidem*, p. 222. [↑](#footnote-ref-7)
8. *Ibidem*, p. 408. [↑](#footnote-ref-8)